Aušra Maldeikienė

Aušra Seibutytė-Maldeikienė (g. 1958 m. birželio 4 d. Palangoje) – Lietuvos ir Europos politikė, ekonomistė, dėstytoja, mokytoja, publicistė, ekonomikos vadovėlių, knygų autorė.

Biografija 
1976 m. baigė Vilniaus A. Vienuolio vidurinę mokyklą. Studijavo Vilniaus universiteto (VU) Finansų ir kredito fakultete, studijas tęsė Maskvos M. Lomonosovo universiteto Ekonomikos fakultete. 1982 m. jį baigė, suteikta ekonomistės ir politinės ekonomijos dėstytojos kvalifikacija. 1982–1984 m. dirbo Vilniaus universitete, dėstė Lietuvos žemės ūkio akademijoje. 1984–1987 m. Maskvos M. Lomonosovo universiteto aspirantė, 1987 m. apgynė disertaciją tema „Pagrindinis socializmo ekonominis dėsnis intensyvios ekonomikos sąlygomis", suteiktas tuometinis ekonomikos mokslų kandidatės laipsnis (dabar – socialinių mokslų daktarė).  

Nuo 1987 m. Lietuvos veterinarijos akademijos dėstytoja. Nuo 1990 m. „Lietuvos ryto“ apžvalgininkė. 1993–1997 m. Vilniaus banko atstovė spaudai, ryšių su visuomene skyriaus viršininkė. 1997–2000 m. BNS verslo skyriaus vyr. redaktorė. 1999–2003 m. VU Tarptautinio verslo mokyklos dėstytoja. 1999–2000 m. Oksfordo universiteto Green Templeton koledže studijavo žiniasklaidos (skilčių rašymo) kursą. 2001–2013 m. Vilniaus jėzuitų gimnazijos ekonomikos mokytoja. Nuo 2004 m. VU Matematikos ir informatikos fakulteto Ekonometrinės analizės katedros docentė. 2007 m. baigė Vilniaus universiteto Religijos studijų centro magistrantūrą, suteiktas religijos mokslų magistrės laipsnis.

Yra parašiusi ekonomikos vadovėlių mokykloms, kitų knygų ekonomikos, finansų, verslo tematika, į lietuvių kalbą išvertė užsienio autorių kūrinių. „Žinių radijo“ rubrikos „Ekonomisto komentaras“ dalyvė, ekonomikos įvykių komentatorė, portalo DELFI publicistė, tinklaraštininkė. Skelbia publikacijas apie ekonomiką, socialinę atskirtį, mokesčius – PVM, gyventojų pajamų mokesčius, turto mokesčius, institucijas (kaip „Sodra“), mokesčių vengimą ir kt.

Prieštaraudama dėl pernelyg agresyvaus oponentų elgesio prieš Rolandą Paksą jo apkaltos metu, simboliškai vienai dienai buvo įstojusi į Liberalų demokratų partiją. 2009 m. Pilietinės demokratijos partijos kandidatė rinkimuose į Europos Parlamentą.  2015 m. savivaldybių ir 2016 m. Seimo rinkimuose dalyvavo rinkimuose kartu su partija „Lietuvos Sąrašas“, nebūdama jos nare.

2015 m. balandį – 2016 m. lapkritį Vilniaus miesto savivaldybės tarybos narė.

2016 m. lapkritį – 2019 m. birželį Lietuvos Respublikos Seimo narė. Mišrios Seimo narių grupės seniūno pavaduotoja, Europos reikalų komiteto pirmininko pavaduotoja, Audito komiteto narė, Neįgaliųjų teisių ir Laisvės premijų komisijų narė. 

2018 m. birželio 25 d. Aušra Maldeikienė patvirtino savo dalyvavimą 2019 m. Lietuvos prezidento rinkimuose, kaip rinkiminę programą pateikdama 95 savo parengtas tezes – aliuziją į 1517 m. Martyno Liuterio paskelbtas 95 tezes, nuo kurių prasidėjo Katalikų Bažnyčios Reformacija. 2019 m. vasario 1 d. Aušra Maldeikienė informavo pasitraukianti iš prezidento rinkimų kovos. 

2019 m. vasario 25 d. įregistravo visuomeninį rinkimų komitetą „Aušros Maldeikienės traukinys“, kuris laimėjo vieną mandatą – Aušra Maldeikienė tapo viena iš 11 Lietuvoje išrinktų Europos Parlamento narių. 2019 m. birželį Aušra Maldeikienė prisijungė prie Europos Liaudies Partijos (Krikščionių demokratų) (EPP) grupės. Ji buvo deleguota į du Europos Parlamento komitetus – Ekonomikos ir pinigų politikos komitetą bei Biudžeto komitetą.

Šeima 
Vyras Eugenijus Maldeikis (g. 1958 m.), ekonomistas, politikas (išsiskyrė 2017 m.). Sūnūs Matas Maldeikis (g. 1980) - Seimo narys nuo 2020 m., ir Mykolas Maldeikis (g. 1987). Brolis – vertėjas, filologas Kazimieras Seibutis.

2019 m. rugsėjį buvo paskelbta informacija apie politikei nustatytą antros stadijos krūties vėžį. 2020 m. gegužės mėnesį savo socialinio tinklo paskyroje Aušra Maldeikienė pranešė, kad gydymo kursas baigtas, ligos požymių nebelikę, ir padėkojo gydytojams.

Be gimtosios lietuvių, Aušra Maldeikienė moka anglų, rusų, prancūzų kalbas.

Bibliografija 
 Metodinės rekomendacijos V. Lenino veikalui „Imperializmas kaip aukščiausioji kapitalizmo stadija“ studijuoti / A. Maldeikienė, E. Maldeikis. – V., 1984. – 37 p.
 Socializmo politinės ekonomijos klausimai Marksizmo leninizmo klasikų darbuose: metodinės rekomendacijos studentams / Eugenijus Maldeikis, Aušra Maldeikienė, Nina Klebanskaja. – Vilnius, 1985. – 96 p.
 Ekonominis visuomenės gyvenimas; Visuomenė ir kultūra / Jonas Balčius, Liutauras Degėsys, Česlovas Kalenda, Aušra Maldeikienė, Eugenijus Maldeikis, Saulius Pečiulis, Vytautas Radžvilas, Stasys Venskevičius. – Vilnius, 1989. – 103 p. – ISBN 5-430-00917-2
 Išmokite skaičiuoti savo pinigus. – Vilnius: Tyto alba, 2002. – 285 p. – ISBN 9986-16-253-X
 Ekonomika: mokytojo sąsiuvinis 9-10 klasėms. – Vilnius: Tyto alba, 2003. – 99 p.: iliustr. – ISBN 9986-16-300-5
 Ekonomika: vadovėlis 9-10 klasėms. – Vilnius: Tyto alba, 2003. – 175 p.: iliustr. – ISBN 9986-16-297-1
 Ekonomika: pratybų sąsiuvinis 9-10 klasėms. – Vilnius: Tyto alba, 2003. – 61 p. – ISBN 9986-16-301-3
 Ekonomika: vadovėlis 11-12 klasėms. – Vilnius: Tyto alba, 2004. – 174 p.: iliustr. – ISBN 9986-16-353-6
 Išmokite skaičiuoti savo pinigus. – 2-asis leidimas. – Vilnius: Tyto alba, 2005. – 388 p.: iliustr. – ISBN 9986-16-459-1
 Verslas – ne vaikų žaidimas? / iliustr. Daiva Kairevičiūtė. – Vilnius: Žara, 2008. – 64 p.: iliustr. – ISBN 978-9986-34-197-0
 Ekonomikos pradmenys: vadovėlis 9-10 klasėms. – Vilnius: Tyto alba, 2010. – 183 p.: iliustr. – ISBN 978-9986-16-765-5
 Melo ekonomika: publicistika. – Vilnius: Alma littera, 2013. – 269 p. – ISBN 978-609-01-1161-1

Šaltiniai 

Lietuvos ekonomistai
Lietuvos publicistai
Lietuvos dėstytojai
Europos Parlamento nariai (Lietuva)